《题大同守山水图》
明代·江源

云中主守才且贤，循良乃为诸郡先。郡中百事稍闲暇，登高盻目穷幽燕。

尽将冀北好山水，写入图画俱清妍。老树婆娑碍红日，群峰屹兀撑青天。

石田茅屋忽远近，小桥流水长清涟。行人不到青山下，归鸟争鸣绿树颠。

不数王家辋川景，虚传秦世桃花源。郡斋坐对日怡悦，仿佛身在泉石边。

粤南山水亦不恶，我曾登眺思当年。兴来拉我二三友，朝游罗浮暮廉泉。

自从作官走朝市，红尘紫陌相周旋。无复登临此山水，有时梦见还宛然。

坐中偶见此图画，主人索我山水篇。茫然袖手久不就，将成援笔心忧煎。

十年苦被此官缚，驱车走马何时旋。安得振衣罗浮万仞表，投笔珠海千尺前。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。